Косаўская Мітровіца – горад, дзе сербы і албанцы жывуць па два бакі адной ракі. Мост праз гэту раку завалілі пяском. А побач з пераходам дзяжурыць вайсковая паліцыя. Вулічны сабака лёг пад ліхтаром адпачыць прама пасяродку – цікава, дзе яго кормяць больш? Цікава, а што калі касавар пачне сустракацца з сербскай дзяўчынай? На мае пытанні адказы прыходзяць без затрымкі. У сотні метраў ад забарыкадаванага моста, крыху ў зарасцях: вузенькі падвесны масток, дзе рух – даволі часты, у абодвух кірунках. Мне цяжка было адрозніць ваду ў сербскай і албанскай частках, мне падалося, што і ёгурты там аднолькавыя, але ходзячы па розных частках, я толькі і паспяваў чытаць узаемна абразлівыя надпісы на сценах па-сербску і па-англійску...